**Μήνυμα του Δημάρχου Λευκάδας για την επέτειο της 28ης Οκτωβρίου 1940**

Με συγκίνηση και υπερηφάνεια για το μεγαλείο του Ελληνικού λαού γιορτάζουμε την 83η επέτειο της 28ης Οκτωβρίου 1940. Αποδίδουμε δόξα και τιμή στους ήρωες που αντιστάθηκαν στην υποταγή και την λαίλαπα του φασισμού και του ναζισμού, υπερασπιζόμενοι με αυταπάρνηση και αδούλωτο φρόνημα το δικαίωμα στην ελευθερία και την εθνική ανεξαρτησία. Η νίκη των Ελλήνων κατά του Ιταλού κατακτητή το 1940 απέδειξε την προσήλωση των προγόνων μας στις αρχές και τα ιδανικά της πατρίδας μας.

Στην περίοδο της γενικευμένης κρίσης που διανύουμε, με την φρίκη των πολέμων να αποτυπώνεται σε κάθε εικόνα που μας έρχεται από τα πεδία των μαχών, είναι χρέος μας να εναντιωθούμε σε κάθε μορφή επιβολής βίας, μίσους, πολέμου και να προτάξουμε τις θεμελιώδεις αξίες της ειρήνης, της δημοκρατίας, της αλληλεγγύης, της φιλοπατρίας. Τιμώντας εμπράκτως τους αγώνες των προγόνων μας, καλούμαστε όλοι μας να επιδείξουμε υπευθυνότητα και σύνεση, πνεύμα συνοχής, σύμπνοιας και εθνικής ομοψυχίας. Το έπος του ΄40, αποδεικνύει τι μπορεί να πετύχει ο Ελληνισμός όταν είναι ενωμένος.

Χρόνια πολλά σε όλες τις Ελληνίδες και σε όλους τους Έλληνες.